Першым крокам у палітыцы Мікалая І стала выданьне 9 лютага 1826 году ўказу, які забараняў прадаваць уніяцкія кнігі на кірмашах, адпустах і іншых вялікіх зборах людзей. У 1827 годзе зьяўляецца ўказ аб ачышчэньні лацінізаванага абраду Ўніяцкай Царквы. Адрасатам гэтага ўказу стала Рыма-каталіцкая калегія. Указ забараняў прымаць у базыльянскі ордэн асобаў, якія паходзілі з рыма-каталіцкіх сем’яў, а таксама загадваў засноўваць школы, у якіх уніяцкая моладзь магла б навучацца асобна ад рыма-каталікоў [Radwan 2004, с. 57].